b'\n_START_ARTICLE_\nHva hendte med Baby Jane?\n_START_SECTION_\nHandling\n_START_PARAGRAPH_\nI anslaget m\xc3\xb8ter man den unge barnestjernen Baby Jane Hudson. I 1917 opptrer hun med sin far p\xc3\xa5 scenen til vill begeistring fra publikum. S\xc3\xb8steren Blanche og hennes mor ser p\xc3\xa5 i kulissene. Blanche er sjalu p\xc3\xa5 at s\xc3\xb8steren f\xc3\xa5r all oppmerksomheten. Den neste scenen finner sted i 1935 i Hollywood. Baby Jane er n\xc3\xa5 blitt voksen, og i en kinosal diskuterer en filmprodusent og en filmregiss\xc3\xb8r Baby Janes arbeid. Av samtalen er det tydelig at Baby Jane ikke lenger er sett p\xc3\xa5 som en seri\xc3\xb8s skuespiller, mens s\xc3\xb8steren Blanche blir beundret av alle og enhver. I neste scene f\xc3\xa5r man se en ung kvinne bak rattet p\xc3\xa5 en bil. Bilen gir gass, og en kvinne skriker._NEWLINE_Filmen fortsetter i n\xc3\xa5tid. S\xc3\xb8strene har blitt eldre; Baby Jane (Bette Davis) sliter med alkoholproblemer og har f\xc3\xa5tt en tydelig svekket stjernefaktor. Penger f\xc3\xa5r hun ved \xc3\xa5 forfalske s\xc3\xb8sterens underskrift. Blanche (Joan Crawford) sitter i rullestol og er avhengig av s\xc3\xb8steren for \xc3\xa5 klare seg. Blanche \xc3\xb8nsker at s\xc3\xb8steren skal legges inn p\xc3\xa5 en klinikk og planlegger \xc3\xa5 selge huset. Baby Jane finner ut om planene hennes og gj\xc3\xb8r alt hun kan for at Blanche ikke skal kontakte en tredjepart. Hun \xc3\xb8nsker \xc3\xa5 vende tilbake til scenen og hyrer inn pianisten Edwin Flagg (Victor Buono) for \xc3\xa5 f\xc3\xa5 det til. Edwin blir Blanches eneste mulighet til \xc3\xa5 slippe fri fra s\xc3\xb8sterens fangenskap. Til slutt blir Baby Jane n\xc3\xb8dt til \xc3\xa5 flykte med s\xc3\xb8steren, med politiet i h\xc3\xa6lene.\n_START_SECTION_\nKonflikten mellom Davis og Crawford\n_START_PARAGRAPH_\nDen omdiskuterte konflikten mellom Davis og Crawford bidro til filmens umiddelbare suksess. Da Davis ble nominert til en Oscar for sitt arbeid og ikke Crawford, gikk det rykter om at Crawford drev lobbyvirksomhet for \xc3\xa5 p\xc3\xa5virke stemmegivningen. Crawford tok kontakt med de andre nominerte for \xc3\xa5 sp\xc3\xb8rre dem om \xc3\xa5 ta i mot prisen p\xc3\xa5 deres vegne dersom de ikke kunne v\xc3\xa6re tilstede under utdelingen. Da Anne Bancroft vant prisen, var det Crawford som gikk ut p\xc3\xa5 scenen og mottok prisen._NEWLINE_Innspillingen av Hva hendte med Baby Jane? la grunnlaget for f\xc3\xb8rste sesong av TV-serien Feud, som handler om feiden mellom Davis og Crawford. Jessica Lange spilte Crawford, mens Susan Sarandon spilte Davis. Ryan Murphy stod bak TV-serien. Den ble nominert til flere Primetime Emmy Awards.'